CELEX: 32015D0670
Language: bg
Date: 2015-04-27 00:00:00
Title: Решение за изпълнение (ЕС) 2015/670 на Комисията от 27 април 2015 година относно съответствието на отнасящите се за 2015 година таксови единици за зоните за събиране на такси, определени съгласно член 17 от Регламент за изпълнение (ЕС) № 391/2013 (нотифицирано под номер С(2015) 2635) (Текст от значение за ЕИП)

29.4.2015   
            
            
               BG
            
            
               Официален вестник на Европейския съюз
            
            
               L 110/25
            
         РЕШЕНИЕ ЗА ИЗПЪЛНЕНИЕ (ЕС) 2015/670 НА КОМИСИЯТА
   от 27 април 2015 година
   относно съответствието на отнасящите се за 2015 година таксови единици за зоните за събиране на такси, определени съгласно член 17 от Регламент за изпълнение (ЕС) № 391/2013
   
      
         (нотифицирано под номер С(2015) 2635)
      
   
   (само текстовете на английски, български, гръцки, датски, естонски, испански латвийски, литовски, малтийски, полски, португалски, румънски, словенски, унгарски, фински, хърватски, чешки и шведски език са автентични)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 550/2004 на Европейския парламент и на Съвета от 10 март 2004 г. за осигуряването на аеронавигационно обслужване в единното европейско небе (Регламент за осигуряване на обслужване) (1), и по-специално член 15, параграф 4 от него,
   като има предвид, че:
   
               (1)
            
            
               С Регламент за изпълнение (ЕС) № 391/2013 на Комисията (2) е определена обща схема за таксуване на аеронавигационното обслужване. Общата схема за събиране на такси е съществен елемент за постигане на целите на схемата за ефективност, създадена съгласно член 11 от Регламент (ЕО) № 549/2004 на Европейския парламент и на Съвета (3) и Регламент за изпълнение (ЕС) № 390/2013 на Комисията (4).
            
         
               (2)
            
            
               В Решение за изпълнение 2014/132/ЕС на Комисията (5) са определени валидни за целия Европейски съюз цели за ефективност, включително цел за разходоефективност на аеронавигационното обслужване при прелитане, която е изразена в установени единични разходи за предоставянето на такива услуги през втория референтен период, обхващащ годините от 2015 г. до 2019 г. включително.
            
         
               (3)
            
            
               В член 17, параграф 1, букви б) и в) от Регламент за изпълнение (ЕС) № 391/2013 е предвидено Комисията да направи оценка на таксовите единици за 2015 г. за зоните за събиране на такси, представени на Комисията от държавите членки до 1 юни 2014 г., в съответствие с изискванията по член 9, параграфи 1 и 2 от посочения регламент. При тази оценка се проверява съответствието на тези таксови единици с изискванията по регламенти за изпълнение (ЕС) № 390/2013 и (ЕС) № 391/2013.
            
         
               (4)
            
            
               Комисията извърши своята оценка на таксовите единици със съдействието на Органа за преглед на ефективността, натоварен да подпомага Комисията в прилагането на схемата за ефективност съгласно член 3 от Регламент за изпълнение (ЕС) № 390/2013, както и със съдействието на Централната служба на Евроконтрол за пътните такси, като бяха използвани данните и допълнителната информация, предоставени от държавите членки до 1 юни 2014 г., както и съответната информация, предоставена като част от плановете за ефективност. При оценката бяха взети под внимание също разясненията и корекциите, направени преди консултативната среща за таксовите единици за 2015 г. за обслужване при прелитане, която се състоя на 25 и 26 юни 2014 г. в изпълнение на член 9, параграф 1 от Регламент за изпълнение (ЕС) № 391/2013, а освен това и корекциите на таксовите единици, направени от държави членки след последвали контакти между Комисията, Органа за преглед на ефективността и съответните държави членки. Също така оценката на таксовите единици за 2015 г. бе направена на базата на доклада на Органа за преглед на ефективността относно плановете за ефективност за втория референтен период, който бе подаден в Комисията на 7 октомври 2014 г. и след това бе актуализиран на 15 декември 2014 г.
            
         
               (5)
            
            
               Въз основа на така направената оценка Комисията установи в съответствие с член 17, параграф 1, буква г) от Регламент за изпълнение (ЕС) № 391/2013, че таксовите единици за 2015 г. за зоните за събиране на такси, представени от Обединеното кралство, Ирландия, България, Румъния, Кипър, Гърция, Малта, Хърватия, Чешката република, Словения, Унгария, Полша, Литва, Дания, Швеция, Естония, Финландия, Латвия, Португалия и Испания, са в съответствие с изискванията по регламенти за изпълнение (ЕС) № 390/2013 и (ЕС) № 391/2013.
            
         
               (6)
            
            
               Съгласно член 17, параграф 1, буква г) от Регламент за изпълнение (ЕС) № 391/2013 съответните държави членки следва да бъдат уведомени за тази констатация.
            
         
               (7)
            
            
               Констатацията и уведомлението, че таксовите единици за зоните за събиране на такси са в съответствие с регламенти за изпълнение (ЕС) № 390/2013 и (ЕС) № 391/2013, не засягат разпоредбите в член 16 от Регламент (ЕО) № 550/2004.
            
         
               (8)
            
            
               Като се има предвид, че плановете за ефективност за втория референтен период не бяха приети преди 1 ноември 2014 г., се напомня, че съгласно член 17, параграф 2 от Регламент за изпълнение (ЕС) № 391/2013 от държавите членки се изисква в случаите, когато това е необходимо, да преизчислят таксовите единици за 2015 г. за зоните за събиране на такси въз основа на приетите окончателни планове за ефективност и да въведат тези преизчислени таксови единици възможно най-рано през 2015 г., както и да пренесат всяка евентуална разлика, дължаща се на временното прилагане на посочените в настоящото решение таксови единици, съответно в изчислението на таксовите единици за 2016 г.
            
         
               (9)
            
            
               Комитетът за единно небе не даде становище. Счетено бе за необходимо да се изготви акт за изпълнение и председателят представи проекта на акт за изпълнение на Апелативния комитет за допълнително обсъждане. Мерките, предвидени в настоящото решение, са в съответствие със становището на Апелативния комитет,
            
         ПРИЕ НАСТОЯЩОТО РЕШЕНИЕ:
   Член 1
   Посочените в приложението към настоящото решение таксови единици за 2015 г. за зоните за събиране на такси са в съответствие с изискванията в регламенти за изпълнение (ЕС) № 390/2013 и (ЕС) № 391/2013.
   Член 2
   Адресати на настоящото решение са Република България, Чешката република, Кралство Дания, Република Естония, Ирландия, Република Гърция, Кралство Испания, Република Хърватия, Република Кипър, Република Латвия, Република Литва, Унгария, Република Малта, Република Полша, Португалската република, Румъния, Република Словения, Република Финландия, Кралство Швеция и Обединеното кралство Великобритания и Северна Ирландия.
   
      Съставено в Брюксел на 27 април 2015 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 96, 31.3.2004 г., стр. 10.
   
      (2)  Регламент за изпълнение (ЕС) № 391/2013 на Комисията от 3 май 2013 г. за установяване на обща схема за таксуване на аеронавигационното обслужване (ОВ L 128, 9.5.2013 г., стр. 31).
   
      (3)  Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (рамков регламент) (ОВ L 196, 31.3.2004 г., стр. 1).
   
      (4)  Регламент за изпълнение (ЕС) № 390/2013 на Комисията от 3 май 2013 г. за определяне на схема за ефективност на аеронавигационното обслужване и мрежовите функции (ОВ L 128, 9.5.2013 г., стр. 1).
   
      (5)  Решение за изпълнение 2014/132/ЕС на Комисията от 11 март 2014 г. за определяне на валидни за целия Европейски съюз цели за ефективност на мрежата за управление на въздушното движение и алармени прагове, отнасящи се за втория референтен период 2015—2019 г. (ОВ L 71, 12.3.2014 г., стр. 20).
   
      ПРИЛОЖЕНИЕ
      
                   
               
               
                  Зони за събиране на такси
               
               
                  Таксови единици при прелитане за 2015 г., в национална валута (1) (код по ISO)
               
            
                  1
               
               
                  България
               
               
                  60,40 BGN
               
            
                  2
               
               
                  Хърватия
               
               
                  351,00 HRK
               
            
                  3
               
               
                  Кипър
               
               
                  36,91 EUR
               
            
                  4
               
               
                  Чешка република
               
               
                  1 204,05  CZK
               
            
                  5
               
               
                  Дания
               
               
                  471,12 DKK
               
            
                  6
               
               
                  Естония
               
               
                  31,10 EUR
               
            
                  7
               
               
                  Финландия
               
               
                  56,23 EUR
               
            
                  8
               
               
                  Гърция
               
               
                  38,38 EUR
               
            
                  9
               
               
                  Унгария
               
               
                  11 197,73  HUF
               
            
                  10
               
               
                  Ирландия
               
               
                  29,60 EUR
               
            
                  11
               
               
                  Латвия
               
               
                  27,58 EUR
               
            
                  12
               
               
                  Литва
               
               
                  46,82 EUR
               
            
                  13
               
               
                  Малта
               
               
                  22,33 EUR
               
            
                  14
               
               
                  Полша
               
               
                  143,89 PLN
               
            
                  15
               
               
                  Португалия — Лисабон
               
               
                  37,13 EUR
               
            
                  16
               
               
                  Румъния
               
               
                  164,60 RON
               
            
                  17
               
               
                  Словения
               
               
                  68,36 EUR
               
            
                  18
               
               
                  Испания — Канарските острови
               
               
                  58,36 EUR
               
            
                  19
               
               
                  Испания — континенталната част
               
               
                  71,69 EUR
               
            
                  20
               
               
                  Швеция
               
               
                  609,06 SEK
               
            
                  21
               
               
                  Обединеното кралство
               
               
                  73,11 GBP
               
            
         (1)  Посочените тук таксови единици не включват административната таксова единица, която е спомената в член 18, параграф 1 от Регламент за изпълнение (ЕС) № 391/2013 и се прилага за държавите — страни по Многостранното споразумение на Евроконтрол за пътните такси.